Tiurkmenbaši plynaukštė
Tiurkmenbaši plynaukštė (turkm. Türkmenbaşy tekiz belentligi) arba Krasnovodsko plynaukštė – dykuminga plynaukštė vakarų Turkmėnistane, Balkano velajate, Tiurkmenbaši pusiasalyje, netoli Kaspijos jūros kranto. Aukštis iki 306 m (pietuose). Sudaryta iš klinčių ir mergelio su gipsu. Būdingos plokščios aukštumos, pakaitomis einančios su plačiomis įdubomis. Yra iki 40 m aukščio atlikuonių. Būdingos molio ir akmens dykumos, šiaurės rytuose – druskos ežerų duburiai.